වයස අවුරුදු හයක් වූ දැරියක් මාපිය භාරකාරත්වයෙන් අපහරණය කිරීම හා දූෂණය කිරීම යන චෝදනාවනට වරදකරු වූ එම දැරියගේ බාප්පා (පුංචි අම්මාගේ සැමියා ) බරපතළ වැඩ ඇතිව වසර 27ක් සිර ගත කරන ලෙස නියම කළ කළුතර මහාධිකරණ විනිසුරු අමල් තිලකරත්න මහතා ඔහුට රුපියල් 30 දාහක දඩයක්ද නියම කළේය.මෙසේ දඬුවම් නියම වූයේ වික්‍රමාරච්චිලාගේ ජයලත් නමැත්තෙකුටය.2004 පෙරවාරි මස 26 වැනි දින හැඬිගල්ලේදී වයස අවුරුදු 6ක දැරියක් මාපිය භාරකාරත්වයෙන් අපහරණය කිරීම හා දූෂණය කිරීම යන චෝදනා මත නීතිපතිවරයා විසින් මොහුට එරෙහිව මේ නඩුව පවරා තිබුණි.මින් පළමුවැනි චෝදනාව සඳහා බරපතළ වැඩ ඇතිව වසර 7ක සිර දඬුවමක් ද රුපියල් 10 දාහක දඩයක්ද නියම කළ විනිසුරුවරයා දඩය නොගෙවන්නේනම් වසරක සැහැල්ලු සිර දඬුවමක්ද නියම ක‍ළේය.දෙවන චෝදනාව සඳහා වසර 20 බරපතළ වැඩ සහිත සිර දඬුවමක් සහ රුපියල් 20 දාහක දඩයක් නියම කළ විනිසුරුවරයා දඩය නොගෙවන්නේනම් වසරක සැහැල්ලු සිර දඬුවමක් නියම කළේය.මේ සිද්ධිය වනවිට විත්තිකරු 31 වැනි වියේ පසු වූ තිදරු පියෙක් බවත් වෙරළු කඩා දෙන්නම් යැයි පවසා දැරිය රබර් වත්තකට ගෙන ගොස් මෙසේ අපරාධය සිදුකර ඇති බවත් නඩු විභාගයේ දී අනාවරණය විය..